Þrjú íslensk lið spiluðu í fyrstu umferð nýrrar Sambandsdeildar UEFA, Evrópska knattspyrnusambandsins, í gær. Þau standa vel að vígi fyrir seinni leiki umferðarinnar sem spilaðir verða á fimmtudag í næstu viku.
Þetta er í fyrsta skipti sem spilað er í Sambandsdeildinni sem sett var á laggirnar til að gefa smærri löndum Evrópu, Íslandi þar á meðal, fleiri Evrópuleiki félagsliða. Breiðablik átti magnaða endurkomu í Lúxemborg þegar þeir unnu 3-2 sigur á Racing Union eftir að hafa lent 2-0 undir. Breiðablik náði að minnka muninn á 37. mínútum með marki frá Gísla Eyjólfssyni og í síðari hálfleik jafnaði Thomas Mikkelsen. Yfirburðir Breiðabliks í seinni hálfleik skiluðu loks sigurmarki á 88. mínútu þegar Damir Muminovic skoraði gullfallegt mark, lokatölur 3-2.
Þá vann FH góðan sigur gegn írska liðinu Sligo Rovers. Leikurinn var nokkuð jafn framan af en FH nýtti sér liðsmuninn eftir að Írar misstu mann af velli með rautt spjald undir lok leiks. Steven Lennon skoraði sigurmark FH og Hafnfirðingar með eins marks forystu fyrir seinni leikinn í Sligo.
Stjarnan gerði loks 1-1 jafntefli gegn írska liðinu Bohemian FC í Garðabæ í kvöld. Gestirnir byrjuðu leikinn betur og voru meira með boltann en það voru þrátt fyrir það Stjörnumenn sem skoruðu fyrsta mark leiksins þegar Emil Atlason stýrði sendingu Elís Rafns Björnssonar í netið. Leikurinn var fjörugur en á 63. mínútu jafnaði Tyreke Wilsons fyrir Bohemian og þar við sat.
Glódís Perla Viggósdóttir, landsliðskona í knattspyrnu hefur skrifað undir þriggja ára samning við Þýskalandsmeistara Bayern München. Þetta tilkynnti liðið í dag en Glódís spilaði sinn síðasta leik fyrir sænska úrvalsdeildarliðið Rosengård í gær. Í Bayern mun Glódís spila með annarri íslenskri landsliðskonu, Karólínu Leu Vilhjálmsdóttur, sem gekk til liðs við félagið í byrjun árs.
Lið Phoenix Suns er komið í vænlega stöðu í úrslitaeinvíginu um NBA titilinn eftir sigur á Milwaukee Bucks, 118-108, í gærkvöld. Milwaukee var yfir, 29-26, eftir fyrsta leikhluta en Pheonix var mun betra í öðrum leikhlutanum og hálfleikstölur 56-45. Giannis Antetokounmpo átti stórleik í liði Milwaukee, skoraði 20 stig í þriðja leikhluta og alls 42 stig í leiknum. Það dugði þó ekki, Pheonix vann með 10 stiga mun, og eru nú 2-0 yfir í einvíginu. Vinna þarf fjóra leiki til að lyfta NBA-titlinum.